Зы Iуэхущ тщIэр
УФ-м и Правительствэм и УнафэщI Медведев Дмитрий «Мэшыкъуэ-2013» щIалэгъуалэ зэхыхьэм щыкIуам КъБР-м щыщ граффист Къудей Астемыр и лэжьыгъэхэм еплъащ.
Урысей Федерацэм и Премьер-министрым сурэт ещI.
Зэхыхьэм «Зэкъуэтыныгъэ» сурэтым зыщригъэуфэбгъуну жэрдэм ищIащ Астемыр. «Апхуэдэ мурадыр си щхьэм къихьащ Урысейм и бэракъыр щызэпэсплъыхьым. Абы плъыфищ иIэщ, ауэ хужьыр иджыри плъыфиблу зэхэбгъэувэ хъунущ. АбыкIэ къэзгъэлъэгъуэну сызыхуейр, ди бэракъхэм я фэр зэмыщхьми, дэ дызэрызэкъуэтырщ. Къетхьэжьа Iуэхур къыддаIыгъащ Абхъазым, Осетие Ищхъэрэ-Аланием, Ставрополь крайм къикIахэм. Дэ псоми футболкэ плъыфэ зэмыщхь тщыгъщ, дыщызэIущIам, дауи, дызэрыцIыхуртэкъым, ауэ зы Iуэху зэдэтщIэну иужь дызэрихьам хуабжьу зэгъунэгъу дищIащ», — жиIащ Астемыр.
Апхуэдэ Iуэху дахэм иужь ит щIалэгъуалэм яхыхьащ Медведеври, Урысейм и лъэпкъхэр зэкъуэзыгъэувэ сурэтым гу лъитэри, Къудейм зыхуигъэзащ езыми и зы хъэтI а творчествэм къыхинэну.
КъБР-м и Правительствэм и Iэтащхьэм зэхыхьэм и хэш-тегыр тритхэри, графикэ сурэт зыбжани щIигъужащ.
Ныбэжь Таисэ.
